khistorydata/jeongjo-sjw-relations huggingface dataset:
정조 1년
丁酉八月初九日辰時。上御熙政堂。晝講。詣臺臺臣同爲入侍時。知事黃景源。特進官李在簡。參贊官李敬養。侍讀官洪明浩。檢討官尹尙東。宗臣安昌君燝。武臣趙圭鎭。假注書李宗燮。記事官徐龍輔金勉柱。持平鄭淵淳。獻納沈豐之。以次進伏訖。上讀前受音訖。上番洪明浩進講春秋第六卷。自夏四月公會紀侯于郕。至亂臣賊子懼。上讀新受音訖。明浩陳文義曰。稱人討賊之事也者。亂臣賊子人得而誅之。故稱人矣。以蔡人而殺陳佗。他國之人尙然。況君父之讎乎。昨年凶逆。卽窮天極地所無之凶賊也。前後雖行略干鋤治。而其中妖惡叵測。從中主張。作爲窩主之和緩。晏然自在。置於宮城至近之地。如是而其可曰。治賊乎。此賊爲許多諸賊之魁。而締結宮禁。必有潛通。故以今番半夜作變之事觀之。明是翼龍重得輩之一串貫來矣。到今凶節。如是狼藉。而豈可一刻容息乎。雖平日。一日生存。有一日之憂。二日生存。有二日之憂。況今番以後。無慮不到。且合辭之體。何等重大。而閱歲爭執。尙今相持。大損國體矣。以日記觀之。心寒骨顫。猶屬歇後語也。今日三司諸臣。皆入侍矣。和緩爲先處分。其外三司兩司之啓。一竝允許。以防後患。而至於保嗇之道。十分審愼。是臣區區之望也。上曰。所奏。好矣。尙東曰。經曰。秋八月壬午大閱此段。以不時非禮。蓋寓貶越矣。而胡傳所論。專引程子之說。終篇曰。春秋非特以不時非禮書也。以此觀之。聖人言外之旨。全在於陰雨之備矣。有國庶政。何莫非豫備者。而至於訓民禦暴之道則尤有大焉。平時猶不可忽。而況危疑之際乎。向夜之事。思之至今。不覺骨驚而神懍。苟使戒在不虞。防於未然。則夫豈有伊日變怪。亦豈不登時捕捉。天日孔昭。魑魅莫逃。不日之內。斯得可期。而目今聖躬之保護。人心之鎭安。最爲急先之務。則其所講究之道。不容少緩。而其道無他。唯在於克修禦暴之策。以盡豫備之方而已。伏願聖上。深加留念焉。上曰。所奏甚好。當體念矣。景源曰。春秋一部。卽明義理懲亂逆之書也。春秋之義不明。則將至於三綱淪九法斁矣。今之明義錄。卽古之春秋。而其中元惡大憝。尙今偃息。則義理何由而得明。亂逆何由而懲畏哉。上番儒臣之所陳。語甚切實。和緩爲先處分。其餘臺啓中所論。竝許允從。是臣區區之望也。上曰。所陳果好矣。在簡敬養曰。經筵玉堂已陳。臣等別無所達矣。講畢。上曰。特進官。見任觀周之疏乎。在簡曰。略聞其槪。而未及見之矣。上曰。任觀周疏中。有居齋儒生勿定額數之語矣。在簡曰。臣於其時。待罪國子長時。稟定節目。而取考前例。則壬戌以前居齋儒生。以七十定數矣。壬戌以後。始以百數定額。故參酌古例爲之矣。上曰。以疏語觀之。則鄕儒未得入參。彷徨於路上云矣。在簡曰。此則不然。皆以榜次及序齒爲之。而今雖以百數定額。尙未得充數云。豈獨鄕儒而未入其中乎。上曰。無論京鄕。皆以榜次爲之乎。在簡曰。然矣。上曰。任觀周疏語。至引孟嘗君食客言則。好矣。在簡曰。百數居齋。非新創之規。不過復古制而已矣。上曰。太學節目中皆有之乎。在簡曰。然矣。上曰。三司進前。淵淳豐之明浩尙東曰。請和緩爲先削去其號。依律處斷。措辭見上上曰。不允。淵淳豐之明浩尙東曰。請還寢遠竄罪人韓翼謩。金吾草記勿施之命。仍施遠竄之典。措辭見上上曰。不允。淵淳豐之明浩尙東曰。請放歸田里罪人金相福。爲先極邊遠竄。措辭見上上曰。不允。明浩尙東先爲退伏。淵淳豐之曰。請楸子島荐棘罪人趾海。濟州牧荐棘罪人纘海。更令王府設鞫嚴問。快施當律。措辭見上上曰。不允。淵淳豐之曰。請薪智島定配罪人敬彬。熊川縣定配罪人成運。亟令王府更爲設鞫得情。措辭見上上曰。不允。淵淳豐之曰。請還寢象厚放歸田里之命。仍施絶島定配之典。措辭見上上曰。不允。淵淳豐之曰。請洪樂任亟令王府設鞫嚴問。措辭見上上曰。不允。淵淳豐之曰。講薪智島安置罪人宋瑩中。荐棘。措辭見上上曰。不允。淵淳豐之曰。請智島定配罪人金相翊。荐棘。措辭見上上曰。不允。淵淳豐之曰。請黑山島定配罪人金龜柱。依律處斷。措辭見上上曰。不允。淵淳豐之曰。請大靜縣荐棘罪人啓能。依律處斷。措辭見上上曰。不允。淵淳曰。請大靜縣爲奴罪人金壽賢。依律處斷。措辭見上上曰。不允。淵淳曰。請黑山島荐棘罪人述海。設鞫嚴問得情。措辭見上上曰。不允。淵淳曰。請爲奴罪人河翼龍金重得。亟命王府。設鞫得情。快正王法。措辭見上上曰。不允。淵淳曰。請梁山郡定配罪人錫達。依律處斷。措辭見上上曰。不允。淵淳曰。請削黜罪人金漢耆。亟施竄配之典。措辭見上上曰。不允。淵淳曰。請海南縣竄配罪人金載順。亟令王府。設鞫嚴問。措辭見上上曰。不允。淵淳曰。請故判書李潭。亟施追削之典。措辭見上上曰。不允。淵淳曰。請遠配罪人洪達洙。亟令王府更加嚴鞫。依律處斷。措辭見上上曰。不允。淵淳曰。請遠竄罪人聖中。亟令王府設鞫嚴問。期於得情。快正王法。措辭見上上曰。不允。淵淳曰。請削版罪人有臣宗甲義駿等。亟令王府設鞫嚴問。依律處斷。措辭見上上曰。不允。淵淳曰。請鄭克煥宋翼彦宋載中李鎭常吳翰源金載器趙德潤洪時漙李心淵朴相集李商進復一等。已物故外。設鞫嚴問。快施當律。措辭見上上曰。不允。豐之曰。請大靜縣爲奴罪人金壽賢。更令王府設鞫嚴問。依律處斷。措辭見上上曰。不允。豐之曰。請旌義縣荐棘罪人泰淵。亟命王府設鞫。嚴問得情。快正王法。措辭見上上曰。不允。豐之曰。請爲奴罪人河翼龍金重得。亟命王府。設鞫得情。快正王法。措辭見上上曰。不允。豐之曰。請海南縣定配罪人李弘濟。亟令王府。設鞫嚴問。措辭見上上曰。不允。豐之曰。請海南縣竄配罪人金載順。亟令王府。設鞫嚴問。措辭見上上曰。不允。豐之曰。請亟收安置罪人睦祖煥。量移之命及放逐罪人鄭遠達李俊永。島配罪人閔百奮放釋之命。以嚴隄防。措辭見上上曰。不允。豐之曰。請寢竄逐罪人朴宗岳。放釋之命。措辭見上上曰。不允。豐之曰。請寶城郡屛裔罪人朴宗集。爲先絶島安置。措辭見上上曰。不允。豐之曰。請遠竄罪人聖中。放逐罪人有臣宗甲義駿等竝令王府設鞫嚴問。期於得情。快正王法。措辭見上上曰。不允。豐之曰。請鄭克煥宋翼彦宋載中李鎭常吳翰源金載器趙德潤洪時溥李心淵朴相集李商進復一等十二人。已物故外。亟令嚴鞫。快施當律。措辭見上上曰。不允。淵淳豐之明浩尙東曰。臣等。俄以合辭仰請。而未蒙兪旨。故更以所懷。敢此仰達矣。和緩卽亂逆之窩窟根柢。而王章未伸。輿憤益激。城闉咫尺。尙此偃息。不知何樣禍機。發於何時。隱憂深慮。固已無窮。而雖以向夜變怪言之。莫非凶逆未盡鋤治之致也。其在拔本塞源之道。決不可一向靳持。亟從三司之請。是臣等之望也。上曰。靳允意亦有在矣。已上竝出擧條上命退。諸臣以次退出。
정조 1년
丁酉八月初九日未時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。左副承旨承牌入來乎。國榮曰。俄已入來矣。上曰。泰淵拿來當在何間乎。國榮曰。越海往來。候風甚難云。姑未知何間入來矣。上曰。尊賢閣升屋之賊。尙未捕得。宿衛等事。不可不另加申飭矣。國榮曰。入直軍兵。連爲申飭矣。上曰。左副承旨與宣傳官具純。入侍。左副承旨鄭民始。宣傳官具純進前。上命知申先退。上曰。文書持入。純承命持入。上命考見文書。上曰。文書。何如。民始曰。文書皆是泰淵家借入人文書。而別無緊關者矣。上命純持出文書。上曰。闕內雇軍名數及各其所屬。竝爲錄入。仍命退。諸臣以次出。
정조 1년
丁酉八月初九日酉時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。捕廳所捉者。有何端緖云乎。國榮曰。姑無端緖之現發者。而似不無苖脈云矣。上曰。宦寺之類。實難敎化。何以則好耶。國榮曰。此輩與女子小人無異。卽所謂近之則不遜。遠之則怨者也。此不可不御之以寬。而活略其小過。臨之以簡。而禁制其濫習。恩威竝施。好惡必公。然後可無不遜之患。而亦無含怨之弊矣。上曰。卿言果是矣。國榮讀奏公事訖。上命退。諸臣以次出。
정조 1년
行都承旨洪國榮藥院直。左承旨李亨逵坐。右承旨李義翊坐。左副承旨鄭民始坐直。右副承旨徐有防坐直。同副承旨李敬養坐。注書二員未差。假注書李兢淵藥院直李宗燮仕直。事變假注書張至顯仕。
정조 1년
上在昌德宮。停常參。只朝講。
정조 1년
鄭民始。以都摠府言啓曰。今日入直內三廳武兼禁軍及軍兵等。當爲中日習射。而雨勢如此。不得爲之之意。敢啓。答曰。知道。
정조 1년
以香室受押單子。傳于李義翊曰。代押孝明殿親押親祭。
정조 1년
傳于李亨逵曰。朝講次對。同爲入侍。
정조 1년
鄭民始。以兵曹言啓曰。卽接衛將所分軍部將馳牒。則去夜二更量。景秋曜金兩門之間。有人欲越宮墻。爲軍堡守直軍處被捉云。聞極萬萬驚駭。不可尋常處之。亟令捕廳嚴覈得情。何如。傳曰。允。
정조 1년
傳于徐有防曰。大臣及將臣詣閤。
정조 1년
傳于李亨逵曰。親鞫爲之。
정조 1년
傳于徐有防曰。承旨竝卽牌招。
정조 1년
傳于李亨逵曰。捕廳罪人一倂上闕。
정조 1년
吏曹口傳政事。以洪格張鉉國爲禁府都事。
정조 1년
徐有防。以禮曹言啓曰。卽接英陵別檢。明陵參奉所報。則今此秋夕祭享時。兩官不可不備員參祀。而參奉各一員。俱有闕未差。卽速變通云。莫重祭享。兩官不可不備。兩陵參事有闕代。令該曹口傳差出。以爲備員將事之地。何如。傳曰。允。
정조 1년
鄭民始。以兵曹言啓曰。內禁衛將張志謙。素患痰癖之症。每當秋節。則如期發作。旬月之內。無望供職。呈狀乞遞。宿衛領軍之任。不可久曠。今姑改差。何如。傳曰。允。
정조 1년
李亨逵。以義禁府言啓曰。卽接月令醫員金南箕手本。則保放罪人尹得弘。病勢今已向差云。還囚之意。敢啓。答曰。知道。
정조 1년
又以義禁府言啓曰。禁府時囚姑令保放事。命下矣。時囚罪人尹得弘李濟萬宋相殷李東憲金文周金聲益劉漢興洪檢成稷柱安宗厚等。依傳敎姑令保放之意。敢啓。答曰。知道。
정조 1년
吏曹參議金夏材疏曰。伏以。臣於日前。伏奉天官佐貳之命。臣誠惝怳感激。莫省攸措。噫。國家之設官分職。何莫非難愼。而至於銓衡人物之地。尤有別焉。況今官方復古。凡於通塞之際。激揚之間。責任至重。臣是何人。敢當此任。臣之不稱之實。不但臣自知之。伏想聖明之所俯燭。臣不必覼縷。而惟是父病沈重。症形危劇。夙夜焦煎。跬步之間。實難離側。伏聞鑾蹕還御。百僚陪扈。臣獨未之能焉。虧分廢禮。罪負大矣。一向虛縻。分義甚悚。玆敢略陳短章。仰請處分。伏乞聖明。俯垂鑑諒。亟遞臣職。仍治臣罪。以肅朝綱。以安私分。千萬幸甚。答曰。省疏具悉。爾其勿辭。救護察職。
정조 1년
全羅監司鄭元始疏曰。狀以。臣猥膺藩寄。行將辭陛矣。身之父母墳山。在於京畿楊州地。而久曠省掃。自多霜露之感。幸蒙恩貤。益切哀榮之私。敢陳哀懇。仰瀆崇聽。伏乞聖慈。俯垂諒察。特許數日之暇。俾得往省。以伸至情。不勝幸甚。答曰。省疏具悉。卿其依所請往省焉。
정조 1년
修撰林蓍喆疏曰。伏以。還御舊闕。移奉魂殿。仰惟聖慕益復如新。仍伏念。向夜之事。至今追思。餘悸未已。何等深嚴之地。有此罔測之變。卽是往牒所未聞之一大變怪也。魂驚骨冷。髮豎膽掉。已無可言。而斯得尙遲。餘憂方殷。其譏捕之道。詗察之方。不可一刻少緩。而今幾旬望。迄無聞焉。臣於是。竊不勝隱憂而深慮也。左右捕將。旣有處分。臣不敢更請。而顧此閃忽之變。雖難測度。古語曰。不見其形。原察其影。凶逆餘孽之尙今未鋤者。豈非此賊之形影乎。靜究其源。的是此輩之所做出也。目今諸賊。孰非可疑。而至若和緩之諳熟宮禁。而尙處城闉之外。泰淵之廣布黨與。而假息覆載之間。則其昔日宮屬與部曲之潛伏於京輦者。安知無陰受指使。暗逞凶圖之類乎。且以翼龍重得輩言之。其負犯之凶慘。設計之陰譎。實與潛入永巷之賊。一串貫來。而迄今靳允。尙逭天誅。則顧彼不逞之徒。無所懲畏。漸生凶計。勢所必至。其在杜絶禍萌之道。決不可因循容貸。伏願聖上。廓揮乾斷。和緩泰淵翼龍重得。竝從三司之請。以紓無窮之慮焉。竊念新進分館之規。所以甄別淸濁。礪世磨鈍之意也。今當化理淸明。百度修擧之日。尤當嚴其品類。公其取捨。而頃日槐院之會圈也。不循公議。專用私意。遂使有世累爲指點之輩。混參於其中。圈點一出。物論喧騰。臣謂參圈諸人竝施刋削之典。仍令改圈。以重掄選可也。答曰。省疏具悉。首陳。予意豈忽於隄防而然乎。末端事。旣已分館。何必改圈也。
정조 1년
執義任觀周疏曰。伏以。臣愚庸謭劣。百不猶人。雖於閑司漫職。猶恐其不稱。矧乎淸朝耳目之寄。爲任不輕。則豈有一分堪承之望。而當聖明一初之政。念臣子沐浴之義。不敢言私。章皇出肅。而詣臺則輒謄古紙。登筵則只自含默。淟涊蹲冒。已過屢月。而未能出一言論一事。仰裨我殿下勵精之治。居常愧懼。無地自容。向者長憲之疏論。襯着臣身。臣愧服不暇。無面可顯。積逋恩召。尤增惶悶。日昨飭敎之下義分是懼。陪扈且重。黽勉冒出。而反顧循省。一倍恧蹙。臣雖自恕。人謂斯何。臣之前後出入臺閣。非止一再。涉世昧方。積忤當路。通籍數十餘年。入於睢盱齮齕之場。每多竄逐流離之日。陰中顯攻。無所不至。特蒙我先大王日月之明。濱於死域則矜濟之。被人誣衊則昭釋之。其所以哀憐而全保者。有若慈父之於赤子。頂踵毛髮。罔非造化。臣每一追思。感淚無從。涓埃未效。弓劍遽遺。此臣終天之痛。而隕結于下者也。不意今日。殿下拔之於衆棄之中。畀之以言責之任。此正臣追先王而報殿下之時。然在臣盛壯之時。屢試蔑效之地。則及今閱歷險釁。衰朽無餘。尤何以弼違補過。以副我聖明之所須哉。且臣自來痼疾。積傷於年前絶海之瘴霧。又添於昨夏南陬之風土。痰癖爲崇。刀圭罔效。沈淹七朔。危兆迭出。眞元澌削。氣息凜綴。實有頃刻垂盡之形。非但臣心之自危。見臣者亦莫不危之。以此病狀。萬無趨走供職之望。此又不可虛縻者決矣。玆敢疾聲號籲於天地父母之前。伏乞聖明。俯察情病之難强。亟遞臣職。俾尋生路。仍治臣逋慢之罪。以肅朝綱焉。臣於乞免之章。不宜贅及他說。而事在目下。不容泯默。敢此附陳焉。三司合啓。卽一國共公之論。而經歲爭執。尙此靳允。國體之損傷。已無可論。而輿情之憤鬱。當如何哉。殿下雖過於含容之德。欲用寬典。而和緩貫盈之罪。韓翼謩金相福之負犯。昭布於明義錄。則此是宗社之罪人。殿下豈可拘於懿親之私。大官之故。有所容貸也哉。特允三司之請。以正其罪焉。至若洪樂任。處地如何。而與厚謙養厚腸肚相連。已極痛惋。而及其嗾出妖雲之凶書。以爲翻覆聽政之計者。其心所在。萬萬叵測。國家何負於渠。而渠之怨懟仇視。至此之甚也。窮凶情節。至此之極也。論其罪犯。萬戮猶輕。而特以儀親之故。尙逭當施之律。其何以伸國法而洩輿憤哉。臣謂竝允臺啓。以示大聖人無私之義也。太學。賢士之所關。列聖朝培養之所。守聖廟而講學者也。伏聞成均館啓下節目。元點赴試。以百數定額。故食堂儒生。亦以百數定額云。孟嘗君。列國之一公子也。而食客猶尙三千。則以堂堂千乘之國。定額養士。極爲苟艱。而鄕儒之爲居齋上來者。仍此見逐。則彷徨道路。景色愁絶。臣謂定額一款。勿施可也。科場不嚴。挽近極矣。昨今兩年。令甲申嚴。士習頓變。從此可期其濟濟之美。而第攸司之臣。太過於嚴束。搜及遍身云。夫今之策士。將以需用於國。而爲國之元氣者也。策士之庭。名以禮圍者。可見待士之意也。是以先大王朝。科場飭敎屢下。而有搜不及身之敎。亦可見待士之盛意也。士子之冒禁挾冊。其非在渠。雖無所惜。而搜及一身。大非朝家待士之道。臣謂此後科場。分付禁亂官。申明嚴勅。而特施搜身之禁。以正士趨焉。各宮房貽弊於外方者。自殿下登極之初。無不革罷。群下之欽頌。生民之皷舞。曷有其極。第各宮房柴場折受之弊。猶未革焉。仍此生民之受困。不一而足。所謂柴場折受。蓋因該邑奸細之民。與宮屬附同。陳告宮房。圖出啓下文書各宮所管。殆遍八路。山峽之民。元無野田。以山火田。爲料生之道。而侵漁多端。不能支堪。昨年起墾者。今反陳廢。而一自宮房主管之後。無論陳廢與否。一竝勒捧。峽氓之十室九空。實由於此。臣謂分付諸道道臣。査出宮房柴場折受處。竝賜革罷。以除生民莫大之弊焉。賙賑之政。有國之大事。民命攸係。昨年北道凶荒。挽近所無。按道之臣。固當竭誠賑濟。無孤我殿下宵旰之憂可也。而咸鏡監司趙重晦。不念朝家委寄之重。莫飭列邑稽緩之習。賑狀之稽滯。至于七月之久矣。一狀之啓。猶尙如此。其賑政疎虞。推此可知也。道臣荒政。莫大於分等。而雖以傳聞言之。三水甲山。同一被害也。而甲山置之尤甚。三水置之稍實。畢竟三水之民。不免塡壑之患。則以稍實邑而一體設賑。文川高原。同一被災也。而文川則置之尤甚。高原則置之稍實。及夫高原還上。不能準捧。則歸罪於本倅而狀聞。此可見其隤劣不能事事矣。臣謂咸鏡監司趙重晦。亟施譴罷之典也。宿衛疎虞。盜入大內。至於移御之境。則此實前古所未有之變怪也。捕廳之設。專爲窺察機捕者也。而尋常閭巷。偸竊之盜。嚴飭捕捉。況大內深嚴莫重之處。潛入之盜。豈可一刻緩捕哉。左右捕將。雖已處分。臣謂若未刻期速捕。則當該大將。宜施重律。當該校卒。嚴刑遠配可也。臣治疏將上之際。得伏見傳敎下者。纘海依臺請荐棘。泰淵則未下處分。夫泰淵窮凶罪惡。決不可一刻容息於覆載之間者也。臣謂亦依臺啓以嚴王章。斷不可已也。答曰。省疏具悉。首陳當留念。圓點儒生之勿限額數事。今番節目。非今創始者。卽取舊典中數多之額也。然旣有所陳。令本館吏爲稟處。科場之搜挾。及於士子之身。甚非予之本意。設有書冊之藏匿懷中者。此士子之罪也。何必自朝廷先自疑之。此後以此知委。試所俾勿搜挾及身。諸宮房柴場革罷事。下該曹稟處。北伯事。遠外風聞。有難盡信。何必數遞藩任乎。捕廳事。雖尋常竊發之盜。名以捕盜衙門。不能登時跟捕。已極駭然。況暮夜宮省寢室咫尺之內乎。迄不斯得。予則以爲從此捕廳。雖革之可也。若不捕得。則捕將之嚴勘。校卒之刑配。烏可已也。末端事。亦當留意矣。爾其勿辭。從速察職。
정조 1년
丁酉八月初十日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣矣。上曰。卿見兵曹草記乎。國榮曰。俄者見之。而不勝驚駭矣。向日尊賢閣屋上之賊。尙未捕得。而移御數日。又有此踰越宮城之變。此必非尋常者也。上曰。今番越墻者。安知非向日升屋者乎。國榮曰。臣亦不無其疑。而軍堡軍之能登時捕捉。誠爲幸甚矣。上曰。然矣。上曰。左捕將。次對同爲入侍事。分付。賤臣承命出傳。上曰。向日變怪之後。慮無所不到。而又有此越墻事。闕內巡邏。不可不另加申飭矣。國榮曰。巡邏等事。決不可放心。而宮城甚低。故有此踰越之患。事極疎忽。宜有變通之道矣。上曰。然矣。重門撃柝。以待暴客。卽聖人備不虞之意。而宮城如是疎虞。不可不商量變通矣。國榮讀奏公事訖。上命退。諸臣以次出。
정조 1년
丁酉八月初十日午時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。宮墻盡爲看審乎。國榮曰。俄與兩將臣。出自敦化門。盡爲看審後。又自敦化門入來。而宮城之不可不急急改築處甚多矣。上曰。築墻有何方略乎。國榮曰。已與諸將臣商確。而若以熟石築之。如都城之樣則非不好矣。許多石材。實無可得之道。臣意則築石丈餘後植木柱如板墻。而掛椽蓋瓦。似好矣。上曰。當更詢諸臣而議定矣。上御熙政堂。上曰。軍士房承旨與大臣將臣入侍。賤臣承命召入。領議政金尙喆。左議政鄭存謙。右議政徐命善。兵曹判書李徽之。訓鍊大將張志恒。御營大將具善復。左副承旨鄭民始進前。上曰。宮城事。大臣聞將臣之言乎。尙喆曰。臣等俄已聞之。而宮城之改築。斷不可已矣。善復曰。改築之外無他道。而大報壇近處。有不可不變通者矣。國榮曰。大報壇近處則無內宮墻。故巡邏不得巡去。此則宜築內墻。以通巡邏之路矣。上曰。好矣。國榮曰。臣營字內中墻外可毁之家。合爲五十餘間矣。志恒曰。墻外民家之可移者。其數不多。給其材瓦。使之移搆。則所費似不過五六百金矣。上曰。宮墻凡幾間乎。志恒曰。合爲二千四百餘間矣。尙喆曰。宮城之盡以熟石築之。非不好矣。而此則以今國力。實難爲之。禁將之方略。似好矣。上曰。禁將之見固好矣。而予意則築石丈餘後。以灰土交合築墻。亦似好矣。命善曰。領相之意亦如是矣。尙喆曰。石材實難多得。仍用舊墻石材。然後可以爲之。而築石後塗灰於墻面。似好矣。國榮曰。領相之見亦好矣。而第其石上塗灰。則恐有非久剝落之慮矣。上曰。此則似然矣。國榮曰。勿論石築與土築。先爲試之。以決其好否。似好矣。尙喆等曰。臣等之意亦如此矣。國榮曰。宮城中景秋門近處。尤低最急。不可不先爲改築矣。上曰。姑先試築。則築法之好否。物力之多寡。可以商量矣。國榮曰。漸次改築。則物力亦似不難矣。存謙曰。先爲試築於宮城中最急處果好矣。國榮曰。宮城勢將擇日始築。而水門之出入處。先宜改之矣。上曰。訓將見尙衣院乎。尙衣院之半在於宮墻之內。半在於宮墻之外。所見甚怪矣。志恒曰。巡邏以尙衣院之故。不得通行。將出巡邏之路矣。國榮曰。墻外軍堡。多有頹毁處。此亦不可不修改矣。上曰。一竝從速修改。可也。尙喆曰。今日越墻罪人。卽令捕將。合坐究覈宜矣。命善曰。越墻委折。不可不嚴覈矣。國榮曰。越墻罪人。素是凶獰者云矣。上曰。向日之盜。尙未捕得。如此而安用捕廳乎。尙喆曰。捕將豈敢歇後。而第跟捕之道。有難刻期爲之矣。上曰。今日越墻之賊。決非尋常者。捕將卽爲合坐嚴訊。先捧草供以奏。可也。命書傳敎曰。初仕守令多窠。政官牌招開政。仍命退。諸臣以次出。
정조 1년
丁酉八月初十日未時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。越墻罪人。捕將已盤問云乎。國榮曰。左右捕將合坐問之。則今日越墻者。卽是向夜作變於尊賢閣屋上者。而其時以別監姜繼昌爲名人。與其妹宮人爲內應云。罪人之根柢。似不尋常矣。上曰。此果尊賢閣作變之賊。則必非尋常偸竊之類。不可不親問矣。國榮曰。賊招中至有掖隷宮人內應之說。則勢將鞫問矣。上曰。親鞫爲之。出傳敎國榮曰。親鞫處所。以何處擧行乎。上曰。處所以肅章門爲之。大臣以下依例牌招事。分付。賤臣承命出傳。國榮曰。別監姜繼昌。先爲捉問宜矣。上曰。然矣。上曰。捕將如已入來。卽爲入侍。賤臣承命召入。左邊捕盜大將張志恒。右邊捕盜大將具善復進前。上曰。罪人之供。何如。善復曰。以草供捧來。而罪人以爲。今番則以洞任。領率坊內軍入闕時。泰秋門前所居宮人。要渠夜中入來。與之同出水門。故果爲越墻。而本與別監姜繼昌爲名漢。同里居生。故竝與其妹宮人相親。而繼昌娚妹。要渠乘夕而入來。故向日亦果自興元門入闕。而門鑰已下。無路還出。留宿于別監房近處之際。繼昌謂以搜驗至嚴。暫避於隱僻處云。而無他可往處。升自別監房墻垣。仍登屋上。歷數十間後。始爲躍下。隱伏于草間。禁軍與別監之類。持燭搜索而過。故天明後復自興元門出來云矣。國榮讀奏草供訖。上曰。此賊之作變於尊賢閣屋上。果的實無疑矣。國榮曰。然矣。而以此供辭觀之。則屋上作變之事。必有委折。而若是漫漶。令捕廳更爲盤問。得其肯䋜。然後鞫問。似好矣。上曰。然矣。上曰。捕將更爲嚴問。期於得情。可也。仍命先退。上曰。親鞫姑不可輕先爲之。親鞫改以庭鞫爲之。書出事。分付政院。賤臣承命出傳。上命拿入別監姜繼昌。上下詢曰。汝妹有宮人乎。繼昌對曰。果有妹。卽大妃殿內人矣。上曰。汝知田興文爲名者乎。繼昌對曰。同里居生者。故知之矣。上曰。田興文之前日作變於尊賢閣屋上之時。汝與汝妹爲內應云。汝以年少別監。有何心腸。作此變怪乎。繼昌對曰。尊賢閣作變之事。全然不知矣。上曰。今番越墻之事。亦不知乎。繼昌對曰。此亦不知矣。屢次下詢。終不直告。上曰。如是平問。必無直招之理矣。國榮曰。渠以十六歲稚兒。親問之下。少無畏怯之意。奏對之語。節節巧惡。可謂人妖物怪矣。上曰。兵房承旨入侍。賤臣承命召入。左副承旨鄭民始進前。上曰。捕將尙不入來乎。民始曰。捕將以罪人方爲面質之故。未及入來。從事官持罪人草供而來。故玆以捧入矣。仍讀奏。上曰。今則端緖幾出矣。民始曰。以罪人供辭見之。則端緖果不尋常。其所締結掖屬。潛入大內之凶謀陰計。必有主張之人矣。上曰。別監姜繼昌。俄者平問。終不直招。勢將施威更問。而在前已有自內盤問之例。宮人輩亦將自內先問矣。國榮曰。捕廳罪人之族屬。自臣營有先爲捉囚者。當移送捕廳矣。上曰。出去分付後。更爲入侍。上御望春門小次。命武藝別監拿入姜繼昌。上問曰。俄者盤問之下。欲吐不吐。終是隱諱。汝雖年少。何敢如是乎。汝之與汝妹。指示差備內路逕之事及又與汝叔往來綢繆之狀。皆已綻露於捕廳招辭。雖欲隱諱。其可得乎。前後事狀。一一直告。仍命施威嚴問。繼昌供曰。田興文果於其日黃昏。着氈笠來到矣。身所居別監房之外。招出矣身曰。吾於闕中大內。有可爲之事。故今日欲入宿於大內近處云。故矣身問曰。汝欲爲何事而入宿乎。興文答曰。毋論某事。吾自有可爲之事云。而忽往何處。小頃復來。矣身又問曰。汝以何事入宿乎。興文曰。吾有可爲之事。欲爲入宿。吾之所爲。汝何問之乎。仍索夕飯。而矣身以食時已過而無餘答之。則又索饌物。故矣身與之卵醢。興文受而復往何處矣。其夜二更。果有變於尊賢閣矣。上曰。汝旣見殊常之跡。則何不問殊常之事乎。繼昌供曰。其時興文。果以爲欲登尊賢閣屋上云。故矣身問其欲登之意。則興文曰。汝何知之。其勿復言云。故矣身曰。汝作此等之事。則豈不連累於我。以至於死境乎。興文說矣身曰。此事於汝無關。放心勿慮。汝若煩洩此言。吾當殺汝云。故矣身曰。事已到此。勢不得不與汝同爲矣。興文乃問曰。大殿差備何處乎。矣身曰。汝知大殿差備。而將欲何爲乎。興文又屢問不已。故矣身指顯謨門曰。此門之內也。興文唯唯而去。徘徊觀望於廣達門之傍。有頃而還。又轉往藥房近處及司謁房近處而還來矣。上曰。汝叔龍輝不來乎。繼昌供曰。矣叔亦果入來。故矣身問其入來之故。則矣叔答曰。有可爲之事。故入來矣。仍問于矣身曰。田興文果入來乎。矣身答以入來矣。上曰。汝叔嘗往來於何處乎。繼昌供曰。矣叔往來於申政丞家。又嘗往來於社洞金政丞家及金生員家。又常往來於大寺洞崔生員家及永城尉家矣。上曰。興文之欲登尊賢閣屋上之意。汝豈不知乎。繼昌供曰。矣身問於興文曰。汝登尊賢閣屋上。將欲何爲云。則興文曰。此是大段之事。不可輕易言之。從後聞之。可也云矣。上曰。興文有所持之物乎。繼昌供曰。興文持劍而來。故矣身問曰。何爲而持劍乎。興文曰。將有用處矣。矣身問曰。用於何處乎。興文曰。登屋時若有人來逼則將刺之云矣。上曰。興文決不但只刺來逼之人而已。必有犯上之計。從實直告。繼昌供曰。興文以爲。登尊賢閣屋上。以觀機數。若昏黑而無人則欲犯之云。仍謂矣身曰。汝若洩此言。則當先殺汝云。而其時矣叔龍輝在傍見之矣。上曰。興文以何心爲此云乎。繼昌供曰。興文以爲。吾方爲逆賊之事。汝則追後知之。可也云矣。上曰。何人使興文爲此事乎。繼昌供曰。聞興文之言。則苑洞洪哥兩班。使渠作此事云矣。上謂民始曰。今聞繼昌之供。向夜之卽時覺得。使不得犯手者。豈非神明所佑乎。民始曰。聞此供辭。心骨俱寒。萬古天下。豈有如許至凶極惡之賊乎。端緖之如是綻露。實是天道昭昭矣。上曰。丹鳳門金虎門。仍留捕廳面質。招辭催促。賤臣承命出傳。上曰。繼昌姑下之。內人月惠拿入。上問曰。向夜作變於尊賢閣屋上之罪人田興文。昨夜又自景秋門越墻。旣已現捉。而捕廳盤問之時。興文以爲。汝之娚繼昌。與汝有謀議之事。而使渠侵夜入來。登于御室屋上。昨夜又自景秋門踰越宮墻者。亦出於汝等之指揮云。汝以幺麽年少之內人。有何凶惡之心。敢生此叵測之計。慫慂汝娚。圖得興文。至於潛入御室屋上。又越莫重宮城。究其所爲。萬萬凶惡。田興文。汝豈不知乎。今此嚴問之下。若有一毫隱諱。當直爲正法。箇箇直招。月惠供曰。任掌田興文。果知之。而矣身之孽叔。有一凶惡者。此漢或者同議爲之。而矣身則不知矣。上曰。指揮汝娚妹之人。從實直告。月惠供曰。景秋門越墻事則果不知矣。上曰。景秋門越墻事則汝雖或不知。尊賢閣登屋者。汝果知之乎。月惠供曰。矣娚年少。故矣身慮矣娚或犯此等事。常時每爲戒飭矣。上曰。龍輝於汝爲誰。月惠曰。矣身之父矣。上曰。汝與繼昌爲同生乎。月惠供曰。四寸矣。上曰。興文與龍輝同爲潛入事狀。從實直告。月惠供曰。孽叔凶惡之人。必與之謀議矣。上曰。汝何以知之乎。月惠供曰。孽叔入來。要與矣身相見。未知其有何所議。而矣身怱忙未及見之矣。上曰。汝之同伴言內。汝之招見汝娚之狀。極爲殊常。或一日數三次招見云。其日豈不招見乎。月惠供曰。果欲相見而出去。則已往他處。故使別監招之。而無去處云矣。都承旨洪國榮進前曰。興文與繼昌之叔龍輝面質後。其供辭又自捕廳入來。而觀此供辭。則興文作變之事。皆是龍輝之指使。而端緖盡出矣。仍讀奏供辭。上曰。繼昌之供。已盡綻露。而捕廳招辭又如此。今則不可以庭鞫爲之矣。國榮曰。端緖旣出。勢將親問矣。上命書傳敎曰。親鞫爲之。上曰。月惠亦姑下之。仍命繼昌月惠姑爲拘留。上曰。侍衛待令罪人上闕事。分付。仍命退。諸臣以次出。
정조 1년
丁酉八月初十日初更五點。上詣肅章門。親鞫入侍時。行都承旨洪國榮。左承旨李享逵。右承旨李義翊。左副承旨鄭民始。右副承旨徐有防。同副承旨李敬養。假注書李兢淵李宗燮。事變假注書張至顯。記事官徐龍輔金勉柱。以次侍立。上具布裹翼善冠。白袍布帶。乘輿出延陽門。詣肅章門殿座。領議政金尙喆。左議政鄭存謙。右議政徐命善。判義禁蔡濟恭。同義禁任希曾李命植徐浩修。大司憲鄭昌順。大司諫趙英鎭。司諫安聖彬。獻納沈豐之。正言李夔兪岳柱。問事郞廳李在學李儒慶洪明浩尹尙東朴祐源趙時偉金履正柳誼。刑房都事李基成林最遠。文書色都事張鉉國洪彦燮。以次進伏訖。上命大臣禁堂進前。上曰。昨夜越墻罪人所謂田興文者。自捕廳推問。則乃是向日尊賢閣屋上作變之賊。渠招中以爲。與扈衛軍官姜龍輝爲名者。潛入作變。而龍輝之姪別監繼昌。龍輝之女內人月惠爲內應云。故繼昌月惠。俄已自內盤問。則前後情節。盡露於繼昌之招。如許凶逆。古豈有哉。卿等見此招辭。可也。仍命濟恭讀繼昌招辭。上曰。所謂繼昌年纔十六。而言貌情狀。無不妖惡矣。尙喆等曰。今見繼昌招辭。凶徒之設施陰譎。情跡凶毒。臣等不覺心寒骨顫。若使此賊未卽發覺。潛伏醞釀。則國家之禍。將至不測。而幸賴宗社之默佑。罪人斯得。還切萬幸。上曰。庚戌必雄之逆。雖甚凶慘。不過爲潛入火攻之計。而至於今番之懷刃乘屋者。實是前所未有之變也。尙喆曰。言之凶獰。思之戰慄矣。上曰。伊夜之變。人或謂之鬼魅所爲。而予之認以爲盜。卽時覺得者。豈非天耶。到今思之。不覺心寒矣。尙喆曰。亂逆何代無之。而豈有若向夜之變乎。命善曰。擧兵犯闕。雖或有之。而至於深夜懷刃。潛入禁中之變。古亦未聞矣。上曰。戊申逆變之危急。猶不若此之迫在呼吸也。命善曰。誠然矣。存謙曰。究其形迹。萬萬驚懍。而今日之趁卽捕得。實是國家臣民之福矣。尙喆曰。興文豈能獨辦此事乎。必有所指使者矣。上曰。罪人田興文上之。上曰。聞捕將所奏。則興文之變名者三。所佩之號牌四云。陰凶悖惡之狀。從可知矣。其形貌。何如。尙喆曰。罪人之面目。亦極陰慘矣。上命問郞進前。上曰。七月二十八日夜尊賢閣屋上作變之事。先爲鉤問。可也。興文納招云云見事變日記國榮曰。興文所供罔測之言。此豈今日臣子所可忍聞者也。若使凶徒。少有畏憚朝廷之心。則莫重莫嚴之地。入送此輩。以圖罔測之計。何敢如是容易乎。細究其本。則專由於逆賊之不盡鋤治而然也。濟恭曰。洪相範洪相吉。緊出於逆招。宜卽發捕矣。上曰。卽爲發捕。可也。上曰。宣傳官先往相範家。搜探文書以來。可也。大臣將臣進曰。扈衛軍官同謀之說。旣出逆招。當此危疑之際。慮無所不到。入直扈衛軍官。今姑結縛。以待罪人文書之考出而處之。似好矣。上曰。依爲之。上命書傳敎曰。三營大將旣入侍矣。中軍率領標下軍。各其信地排立。嚴禁雜人。勿出朝報昌順英鎭聖彬豐之夔岳柱在學儒慶明浩尙東祐源進伏曰。親鞫時宮城扈衛。自是例規。而況今凶逆。變在肘腋。事甚危懼。則尤不可以常例處之也。三營把守。亦甚疎虞。亟令扈衛。斷不可已也。上曰。何必扈衛乎。兵曹判書李徽之曰。凶徒之內外煽動。締結綢繆之狀。旣已綻露無餘矣。當此危疑之際。未知何樣禍機。伏在何地。則宮城扈衛。尤不可少緩矣。上曰。事涉騷撓。姑置之。可也。上曰。御前前排入之。上曰。分付作門。三軍門大將暗標及令箭外。勿許出入。上曰。宮城周回甚廣。三軍門把守。似甚不足。都監軍三哨加入。使之把守。上曰。分付兵曹及三軍門。排衛軍禁軍武藝別監挾輦軍羅卒前排皆饋粥。至曉更爲療飢。濟恭曰。發捕都事俄纔入來。而相吉則在全州。相範則在臨陂云。故未得捉來矣。上曰。以興文之招觀之。則昨日與相吉相範相見云。而今日之稱在遠鄕。已極殊常。且罪人文書。不善搜來。極爲駭然。發捕都事誰也。知入。濟恭曰。成稷柱安宗厚矣。上曰。禁府都事成稷柱安宗厚汰去。其代口傳差出。卽刻察任。出榻敎上曰。相吉相範。從速發捕。可也。上曰。分付都監。各殿差備門。使之着實把守嚴禁雜人。上曰。興文姑爲下幕。罪人姜龍輝上之。上曰。問郞進前。命書問目。讀諭。龍輝納招云云。見事變日記上曰。罪人旣請面質。興文上之。與龍輝面質。可也。存謙曰。罪人面質時。興文之言。皆有證據。明白無疑。而龍輝則低頭默默。不能發明矣。上曰。興文姑爲下幕。龍輝各別嚴杖。尙喆曰。龍輝旣不發明於面質時。而若是發惡。誠極凶頑矣。上曰。從當更問。龍輝姑爲下幕。上命書傳敎曰。禁府時囚。姑令保放。訓鍊中軍李敬懋領軍時急。參酌付過放送。上曰。罪人田興文。更爲上之。興文更招云云。見事變日記尙喆存謙命善曰。侵夜訊囚。玉體勞動。誠極焦悶。今則凶逆之端緖已露。更無可問。而發捕罪人。姑未入來。暫爲還內。似好矣。上曰。罪人拿來。何其遲滯也。更令捕校催促。可也。捕盜大將具善復曰。今方催促。而自前時急出使時。例給馬牌矣。上曰。馬牌給之。上曰。興文姑爲下幕。上命書傳敎曰。內人秀愛出付鞫廳。上曰。親鞫姑罷。待明朝擧行。出榻敎上曰。天明後卽當殿座。罪人姑勿下府。尙喆曰。罪人之留置闕庭。事甚如何。且禁府不遠。姑爲下府。似好矣。上曰。罪人竝下府。上乘輿還內。諸臣以次退出。
정조 1년
丁酉八月初十日四更四點。上御望春門外小次。左副承旨入侍時。左副承旨鄭民始。假注書李兢淵。記事官徐龍輔金勉柱。以次進伏訖。上曰。繼昌月惠之類更問。然後宮人之締結者。可以査得矣。民始曰。然矣。上曰。繼昌更爲上之。上問曰。汝於其間。更有思得者乎。聞其日。姜龍輝入於扈衛廳。隨廳番云。何以入來於闕中乎。繼昌供曰。雖未知何以入來。而夕間果爲入來矣。上曰。龍輝夕時出去。夜間自水門中入來。而鞋襪皆濕云。汝見之乎。繼昌供曰。房中有燭。故果照見矣。上曰。龍輝之女。旣在差備內。則龍輝何以見之乎。繼昌供曰。先使矣身通之。故出來相見矣。上曰。龍輝與其女爲何言。而興文亦同爲入來乎。繼昌供曰。興文則立於加設差備之房前。龍輝與女相見於王大妃殿差備。而照羅赤黃姓者見之矣。上曰。龍輝與其女相見時。有何語乎。繼昌供曰。矣身指示入去之路。因問曰。何爲而入來乎。龍輝曰。與興文登尊賢閣。藏身云云。故問其欲刺之人。則答曰。欲爲逢人則刺之云矣。上曰。欲刺之人爲誰云乎。繼昌供曰。此則不敢言矣。上曰。汝以所聞。從實直告。繼昌供曰。欲犯上云矣。上曰。以何故欲犯上云乎。繼昌供曰。矣叔以爲。此是多人同爲之事。自有妙理。向後當知之云矣。上曰。汝叔果爲何言於汝妹乎。繼昌供曰。矣叔謂矣妹曰。欲登尊賢閣云矣。妹曰。何爲而欲登乎。矣叔曰。此非吾獨爲之事。因謂矣妹曰。如有窘速之事。必爲藏匿我也云矣。上曰。他人有知之者乎。繼昌供曰。矣妹以爲。高尙宮知之云矣。上曰。汝妹何故以渠父之事。言於高尙宮乎。繼昌供曰。高尙宮。知其機數。故矣妹言之。而矣妹雖幼少。旣在闕中。熟知路逕。故矣叔以指示路逕之意。言於矣妹矣。上曰。月惠更爲上之。與繼昌使之面質。繼昌向月惠曰。其日汝父。豈不謂汝曰。欲與興文。同登尊賢閣屋上。如有見逐之事。指示隱匿之所云云乎。月惠曰。不見矣父矣。繼昌又謂月惠曰。其時入報汝父入來之事。汝豈不出來見之乎。月惠曰。果見之矣。繼昌又謂月惠曰。汝父豈不謂汝曰。如有見逐之事。指示隱匿之處云云乎。月惠曰。余無指示處矣。上曰。月惠語屈。而終不直告。極爲妖惡矣。仍命施威嚴問。月惠供曰。繼昌之言果是矣。上曰。汝父之事。果言於高尙宮乎。月惠供曰。以此事言於矣房主高尙宮。則高尙宮亦不挽止矣。上曰。闕中內人所謂收養稱號者。有若夫妻者然。無言不道。高尙宮宜無不傳於渠之收養之理矣。月惠供曰。高尙宮之收養。卽文姓人。而高尙宮果以此事。言於文尙宮。雖不高聲。房中酬酢。故矣身時或聞之矣。上問繼昌曰。興文作變後。當爲官爵云云之說。汝聞之乎。繼昌供曰。興文欲犯上。而渠以爲。當得官職云矣。上曰。興文欲犯上。而當得官職於何處云乎。繼昌供曰。挾洪哥兩班。而欲爲此等事云矣。上曰。洪哥兩班。是誰之族乎。繼昌供曰。聞其族於昨年。死於鞫獄云矣。上曰。興文則旣持環刀。而汝叔持何物乎。繼昌供曰。矣叔則以尺餘鐵鞭。揷於腰後矣。上曰。武藝別監達夜勞苦。令兵曹名給錢文一貫事。分付。賤臣承命出傳。上曰。罪人秀愛上之。上曰。汝是月惠之房主。而月惠之招。以爲。伊夜姜龍輝田興文作變之時。龍輝以作變之狀。來言於其女月惠。則月惠言於汝。汝聞而喜之云云。汝又言於汝之所謂收養同生文尙宮之狀及其他綢繆情節。綻露無餘。昭不可掩。而月惠不過年少幺麽之內人。則如此凶惡之事。必不能自主。汝豈無慫慂指揮之事乎。從實直告。秀愛供曰。矣身則不知矣。上曰。加刑以問。秀愛供曰。願與月惠面質矣。上曰。月惠上之。使之面質。月惠謂秀愛曰。吾父作變之說。吾豈不言於汝乎。秀愛曰。其時不見汝之面矣。月惠謂秀愛曰。其日豈不以其事言之乎。上曰。月惠旣以分明言及之意納供。則汝焉敢隱諱乎。秀愛供曰。矣身則實不知之矣。上曰。罪人忍杖抵賴。終始不服。萬萬凶獰矣。命書傳敎曰。罪人秀愛出付鞫廳。上曰。丹鳳門留門。禁府都事待令。醫女亦令待令。罪人使之捉去。上曰。親鞫姑罷。待明朝擧行。出榻敎仍命退。諸臣以次出。
정조 1년
傳于李亨逵曰。罪人上闕。
정조 1년
徐有防。以義禁府言啓曰。今此庭鞫時。假都事十員。令該曹依例差出。何如。傳曰。允。
정조 1년
徐有防。以義禁府言啓曰。今此庭鞫時。本府都事。當爲備員。出使都事黃延祚。卽令該曹口傳相換。何如。傳曰。允。
정조 1년
徐有防。以義禁府言啓曰。今此庭鞫罪人往來時。例有軍兵排圍之事。令訓鍊都監擧行。何如。傳曰。允。
정조 1년
徐有防。以左右捕盜廳言啓曰。依傳敎。罪人洪秉範。自廣州地今已捉來之意。敢啓。傳曰。移義禁府。
정조 1년
鄭民始。以兵曹言啓曰。依下敎。侍衛禁軍武藝別監及義禁府書吏羅卒等處。療飢之意。敢啓。答曰。知道。
정조 1년
吏曹口傳政事。禁府都事黃延祚。敦寧主簿林最遠相換。
정조 1년
有政。吏批。行判書李重祜進。參判徐浩修式暇。參議金夏材未肅拜。右副承旨徐有防進。以金鍰爲典牲直長。閔彝燮爲泰陵參奉。尹晩東爲英陵參奉。鄭喆祚爲明陵別檢。趙圭鎭爲江界府使。李徹祥爲三陟府使。李耇永爲麻田郡守。具膺爲宜寧縣監。金峙默爲殷山縣監。尹欽烈爲禮安縣監。李衍祥爲同敦寧。李養鼎爲工曹參議。
정조 1년
兵批。判書李徽之進。參判嚴璹入直進。參議金尙集病。參知李秉模病。右副承旨徐有防進。以李瀰爲同知。金喆勳爲景福將。申大偀爲武兼。鄭璛爲助羅浦萬戶。副護軍李邦一李軾。副司直鄭述祚。副司正張至顯。分副摠管李鎭翼李廷壽。分都事李鎭邦李烒。分翊衛徐日輔李廷恢以上減下。副司果金百彬。慶熙宮衛將三單。李萬柱孫世彬金聲振。
정조 1년
吏曹口傳政事。以李基成爲禁府都事。
정조 1년
李亨逵。以義禁府言啓曰。大逆不道罪人龍輝。旣已承服正刑。其父毋妻妾子女祖孫兄弟姊妹。子之妻妾。伯叔父兄弟之子。年歲姓名居住存沒。令漢城府考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産。破家瀦澤。降邑號罷守令等事。令各該司奉承傳擧行。何如。傳曰。允。
정조 1년
又以刑曹言啓曰。因義禁府啓辭。大逆不道罪人龍輝籍沒家産事。命下矣。罪人龍輝奴婢等。令京兆相考帳籍。亦爲知委於五部及各該道。使之一一査出。修成冊報來後。依例花名。永屬公賤之意。敢啓。傳曰。知道。
정조 1년
又以義禁府言啓曰。大逆不道罪人興文。旣已承服正刑。其父母妻妾子女祖孫兄弟姊妹。子之妻妾伯叔父兄弟之子。年歲姓名及存沒居住。令漢城府考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産。破家瀦澤。降邑號罷守令等事。令各該司捧承傳擧行。何如。傳曰。允。
정조 1년
又以刑曹言啓曰。因義禁府啓辭。大逆不道罪人興文籍沒家産事。命下矣。罪人興文奴婢等。令京兆相考帳籍。亦爲知委於五部及各該道。使之一一査出。修成冊報來後。依例花名。永屬公賤之意。敢啓。答曰。知道。
정조 1년
又以義禁府言啓曰。罪人任伊崔無草里。別無可問之端。放送。田允希。移送秋曹。待應坐勘律事。命下矣。罪人任伊崔無草里。依傳敎放送。田允希。移送秋曹之意。敢啓。答曰。知道。
정조 1년
又以刑曹言啓曰。罪人田允希田有風田有良五德連伊。移刑曹嚴囚。待應座勘律事。命下矣。依傳敎。罪人田允希田有風田有良五德連伊等。竝爲嚴囚之意。敢啓。答曰。知道。
정조 1년
又以義禁府言啓曰。罪人姜貴得。別無可問之端。放送。田有風田有良五德連伊。竝移刑曹嚴囚事。命下矣。罪人姜貴得。依傳敎放送。田有風田有良五德連伊等。竝出付刑曹。使之嚴囚之意。敢啓。答曰。知道。
정조 1년
丁酉八月十一日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。昨日達夜訊囚之餘。聖體。若何。上曰。一樣矣。上曰。今番凶逆之所爲。卽庚戌必雄之所未爲者也。渠輩雖有怨國之心。豈敢爲入送刺客之計乎。此實輕蔑國家之致也。國榮曰。向夜之卽時覺得。實是天幸。而若無興文越墻之事。則亦安得趨卽發覺乎。此亦天誘其衷也。上曰。掖屬宮人。多入於締結之中。此甚可悶矣。國榮曰。此誠慮無所不到。而究覈鋤治之外。無他道矣。上曰。昨日還內之後。更問繼昌。則供辭與興文如合符節。尤無可疑之端矣。國榮曰。繼昌亦宜出付鞫廳矣。上曰。渠雖內應。年紀幼少。有所不忍。故姑不出付。當觀勢爲之矣。上曰。殿座時刻。以次入之侍衛整齊事。分付。仍命退。諸臣以次出。
정조 1년
丁酉八月十一日初更三點。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。凶賊之欲使刺客。立役於差備之計。其所排布。尤極驚心矣。國榮曰。聞其供辭。毛骨竦然。而驚心至今未定矣。上曰。予每欲嚴宿衛者。有意存焉。而卿等亦必以爲過慮矣。到今見之則可驗。予之有先見矣。國榮曰。聖慮所及。誠出尋常萬萬矣。上曰。予之以卿爲禁將者。亦有所遠慮而然也。國榮曰。先正臣李珥爲十年養兵之議。而世皆以爲迂也。及夫壬辰之後。至有李文正眞聖人之歎。今殿下先見之明。臣不勝欽歎矣。上曰。院隷旣在於傳命重地。而根着凡百。全不審愼。故有如海根之事。此後則使之另擇。可也。仍命退。諸臣以次出。
정조 1년
行都承旨洪國榮藥院直。左承旨李亨逵坐直。右承旨李義翊坐直。左副承旨鄭民始坐。右副承旨徐有防坐。同副承旨李敬養坐。注書二員未差。假注書李兢淵藥院直李宗燮仕直。事變假注書張至顯仕。
정조 1년
傳于李亨逵曰。罪人相範申光緝洪卓然田允光信德先爲上闕。
정조 1년
以來十六日儒生殿講取稟。傳于李義翊曰。待下敎爲之。
정조 1년
李亨逵。以義禁府言啓曰。今此親鞫時。本府都事不可不備員。出事都事張鉉國林最遠李基成。竝令該曹口傳相換。何如。傳曰。允。
정조 1년
吏曹口傳政事。義禁府都事張鉉國。造紙別提趙廷鉉相換。義禁府都事林最遠。內資主簿李琇相換。義禁府都事李基成。訓鍊主簿金處憲相換。
정조 1년
李亨逵。以義禁府言啓曰。大逆不道罪人興文父允光。依律文緣坐處絞之意。敢啓。答曰。知道。
정조 1년
又以義禁府言啓曰。卽接北部成冊。則大逆不道罪人興文應坐諸人。査出以來矣。兄有良慶尙道蔚山府爲奴。兄有豐全羅道興陽縣爲奴。叔允希珍島郡安置。姪子順得慶尙道機張縣安置。姪子仁得延日縣安置。而竝令刑曹押送配所。何如。傳曰。允。
정조 1년
又以刑曹言啓曰。因義禁府啓辭。大逆不道罪人興文應坐人兄有良慶尙道蔚山府爲奴。兄有豐全羅道興陽縣爲奴。叔允希珍島郡安置。姪子順得慶尙道機張縣安置。姪子仁得延日縣安置。竝令刑曹押送配所事。命下矣。罪人有良有豐允希。竝卽押送。而順得仁得。時在京畿高陽地云。發關捉來。一體押送之意。敢啓。答曰。知道。
정조 1년
吏曹口傳政事。禁府都事鄭來鼎。司饔奉事林夏喆相換。
정조 1년
李亨逵。以義禁府言啓曰。罪人申光緝李弘逵。竝放逐本鄕事。命下矣。依傳敎竝放逐本鄕之意。敢啓。答曰。知道。
정조 1년
又以刑曹言啓曰。因義禁府啓辭。大逆不道罪人相範籍沒家産事。命下矣。罪人相範奴婢等。令京兆相考帳籍。亦爲知委於五部及各該道。使之一一査出。修成冊報來後。依例花名。永屬公賤之意。敢啓。答曰。知道。
정조 1년
又以義禁府言啓曰。卽接中部成冊。則大逆不道罪人龍輝應坐諸人。査出以來矣。妻齊飛慶尙道固城縣爲婢。子繼興年五。以年未滿。依律文免絞。泗川縣爲奴。竝令刑曹押送配所。而女月惠。今方捉囚鞫廳。姪子繼昌。捉囚捕廳。待結末緣坐擧行之意。敢啓。傳曰。允。月惠繼昌。卽爲以應坐勘律。
정조 1년
又以刑曹言啓曰。因義禁府啓辭。大逆不道罪人龍輝妻齊飛慶尙道固城縣爲婢。子繼興泗川縣爲奴。竝令刑曹押送配所事。命下矣。罪人齊飛繼興。竝卽押送之意。敢啓。答曰。知道。
정조 1년
又以義禁府言啓曰。大逆不道罪人龍輝女月惠慶尙道巨濟府爲婢。姪子繼昌全羅道康津縣古今島安置。而繼昌今方捉囚於捕廳。出付刑曹。竝令押送之意。分付。何如。傳曰。允。
정조 1년
又以義禁府言啓曰。大逆不道罪人相範。旣已承服正刑。而其父述海在於全羅道羅州牧黑山島配所。卽爲發遣府都事。與地方官眼同。依律文緣坐處絞之意。敢啓。答曰。知道。
정조 1년
又以義禁府言啓曰。大逆不道罪人相範。旣已承服正刑。其父母妻妾子女祖孫兄弟姊妹。子之妻妾。伯叔父兄弟之子。年歲姓名居住存沒。令漢城府考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産。破家瀦澤。降邑號罷守令等事。令各該司奉承傳擧行。何如。傳曰。允。
정조 1년
又以義禁府言啓曰。罪人秀愛嚴刑一次後。邊遠定配事。命下矣。罪人秀愛慶尙道興海郡。邊遠定配。而以傳敎內辭意。具罪目依例發遣府羅將。押送配所。何如。傳曰。允。
정조 1년
鄭民始。以兵曹言啓曰。依傳敎。武藝別監七十六名處。錢各一兩分給之意。敢啓。答曰。知道。
정조 1년
李亨逵。以義禁府言啓曰。罪人朴石奉韓宗濂。別無可問之端。放送事。命下矣。依傳敎放送之意。敢啓。答曰。知道。
정조 1년
又以義禁府言啓曰。罪人福氷。嚴刑一次。邊遠定配。移刑曹內人五德連伊私婢福梅德連。各嚴刑一次。海島永屬官婢事。命下矣。右罪人等。旣已嚴刑一次。福氷慶尙道金海府邊遠定配。五德巨濟府永屬官婢。連伊南海縣永屬官婢。福梅全羅道珍島郡永屬官婢。德連康津縣古今島永屬官婢。而以傳敎內辭意。具罪目依例發遣府羅將。押送于各其配所。何如。傳曰。允。
정조 1년
丁酉八月十二日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。連日勞攘之餘。聖體。若何。上曰。一樣矣。上曰。罪人世福。尙未捉來云乎。國榮曰。捕廳昨已發捕。而姑未捉來云矣。上曰。此必知機而逃走矣。國榮曰。渠雖逃走。捕廳豈有未捕之理乎。上曰。擧兵犯闕之賊。古亦何限。而刺客行凶之變。今始初見矣。賤隷之流。敢爲潛入大內之擧者。尤豈不痛駭乎。國榮曰。此專由於紀綱不嚴之致也。上曰。親鞫已至三日。侍衛軍兵之勞苦可悶矣。國榮曰。然矣。上曰。罪囚中不關於獄情者。今日將欲酌處矣。國榮曰。今番諸罪人。皆是劇惡大逆。而其中干連之類。亦不無情法可恕者。此則酌處。好矣。上命退。諸臣以次出。
정조 1년
丁酉八月十二日四更三點。上御建陽門外小次。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。凶賊之排布設施。無所不至。內人中官。連出於賊招。實不知何樣禍變。伏在何處。故今不得已扈衛宮城。而外間不無以此驚動之慮。是可悶矣。國榮曰。宮城扈衛。自是親鞫時應行之事。而當此禍機迫急之時。其在戒嚴之道。豈慮外間之驚動而不爲乎。上曰。凶徒旣締結內官與宮人。則肘掖之中。慮無所不到矣。環衛軍兵。卿旣摠領。巡邏等事。各別申飭。好矣。仍命退。諸臣以次出。
정조 1년
傳于李義翊曰。明日傳香。明政殿月臺爲之。禮房殿座前奉詣。馳往宗廟奉審後。入侍以奏。
정조 1년
李義翊。以吏曹言啓曰。今此各陵殿秋夕祭大祝。俱以文官塡差。而文窠數少。在外公故外。無他推移分排之路。在前如此之時。有生進蔭官通融塡差之例。今亦依此擧行之意。敢啓。答曰。知道。
정조 1년
又以訓鍊都監言啓曰。在前宮城扈衛時。都門把守。以元定守門軍合番。嚴守斥候。以各軍門分授。都城字內分派。本局則北岳仁王山鞍峴京營庫四巨里。各軍四名。牌將局出身一人定送矣。今亦依此擧行之意。敢啓。答曰。知道。
정조 1년
又以禁衛營言啓曰。在前宮城扈衛時。都門把守守門軍合番。嚴守斥候伏兵。本營分授字內崇禮門城上外三巨里昭義門城上阿峴蠶頭南伐兒峙。各牌將一人。軍四名定送矣。今亦依此擧行之意。敢啓。答曰。知道。
정조 1년
又以御營廳言啓曰。在前宮城扈衛時。都門把守守門軍合番。嚴守斥候。本廳分授字內膺峯惠化門外高峯讀書堂後峯往十里後峯。各牌將一人。軍四名定送矣。今亦依此擧行之意。敢啓。答曰。知道。
정조 1년
又以訓鍊都監言啓曰。本局扈衛。依前信地。東自御營廳頭局東營西南邊爲始。西至金虎門南邊禁衛營頭局排立之意。敢啓。答曰。知道。
정조 1년
又以禁衛營言啓曰。依下敎。本營將校軍兵。令中軍李明運領率。宮墻外信地。嚴飭扈衛之意。敢啓。答曰。知道。
정조 1년
又以御營廳言啓曰。依下敎。本廳將校軍兵。令兼中軍尹僖東。領宮牆外信地。嚴飭扈衛之意。敢啓。答曰。知道。
정조 1년
李亨逵。以義禁府言啓曰。今此親鞫時。本府都事不可不備員。出使都事林夏喆。令該曹口傳相換。何如。傳曰。允。
정조 1년
吏曹口傳政事。義禁府都事林夏喆。內資奉事金履鎬相換。
정조 1년
李亨逵。以義禁府言啓曰。罪人高允喆刑推一次放送。罪人金昌祿刑推一次邊遠定配事。命下矣。右罪人等。旣已刑推一次。高允喆卽爲放送。金昌祿慶尙道昆陽郡邊遠定配。而以傳敎內辭意。具罪目依例發遣府羅將。押送配所。何如。傳曰。允。
정조 1년
鄭民始。以兵曹言啓曰。依下敎。侍衛禁軍武藝別監標下軍兵及禁府書吏羅卒等處。療飢之意。敢啓。答曰。知道。
정조 1년
李亨逵。以義禁府言啓曰。窮凶極惡大逆不道罪人興祚。大逆不道罪人世福等。旣已承服正刑。其父毋妻妾子女祖孫兄弟姊妹子之妻妾伯叔父兄弟之子年歲姓名存沒居住。令漢城府考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産。破家瀦澤。降邑號罷守令等事。令各該司奉承傳擧行。何如。傳曰。允。
정조 1년
又以禁衛營言啓曰。依下敎。建陽門前路環衛軍兵等處。療飢之意。敢啓。答曰。知道。
정조 1년
李亨逵。以義禁府言啓曰。窮凶極惡。萬剮猶輕。大逆不道罪人甘丁。謀逆同參罪人貞伊。大逆不道罪人介連。窮凶極惡。大逆不道罪人孝任等。旣已承服正刑。其父母及夫子女祖孫兄弟姊妹子之妻妾伯叔父兄弟之子年歲姓名存沒居住。令漢城府考出帳籍。亦爲分付五部及各該道。應坐諸人。一一査出。成冊牒報後。依律擧行。而籍沒家産。破家瀦澤。降邑號罷守令等事。令該司捧承傳擧行。何如。傳曰。允。
정조 1년
鄭民始。以兵曹言啓曰。依下敎。侍衛禁軍武藝別監標下軍兵及義禁府書吏羅卒等處。設粥以饋之意。敢啓。答曰。知道。
정조 1년
丁酉八月十三日卯時。上御建陽門外小次。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。連日勞攘。聖體。若何。上曰。一樣矣。上曰。述海之妻。姑未拿來乎。國榮曰。計其程道。今幾入來矣。上曰。女爲埋凶咀呪之事。男爲刺客行凶之計。如此凶逆。古豈有哉。國榮曰。歷觀前史。未有如此之變怪矣。上曰。宮人內官輩之爲凶徒腹心者。而未盡査得。此甚可悶矣。國榮曰。戊申年扈衛時。將臣晝則着軍服。夜則具甲冑云矣。上曰。旣有已例。今亦依此爲之。好矣。上曰。卽當殿座。侍衛整齊事。分付。仍命退。諸臣以次出。
정조 1년
丁酉八月十三日卯時。上詣肅章門。親鞫入侍時。行都承旨洪國榮。左承旨李亨逵。左副承旨鄭民始。右副承旨徐有防。同副承旨李敬養。假注書李兢淵李宗燮。事變假注書張至顯。記事官徐龍輔金勉柱。以次侍立。上具布裹翼善冠白袍布裹帶。自小次乘輿。詣肅章門殿座。領議政金尙喆。左議政鄭存謙。右議政徐命善。判義禁鄭弘淳。同義禁嚴璹李命植徐浩修。大司憲鄭昌順。大司諫趙英鎭。司諫安聖彬。正言李夔兪岳柱。問事郞廳李在學李儒慶洪明浩尹尙東朴祐源沈豐之趙時偉金履正柳誼。刑房都事李金處憲。文書色都事趙廷鉉洪彦燮。以次進伏訖。尙喆存謙命善進前問候。上曰。一樣矣。上曰。罪人甘貞上之。上曰。逆徒之交通宮禁。內外煽動之迹。今已綻露無餘。則內人中官之知名鋤治。尤不容少緩矣。甘貞處一一鉤問。可也。甘貞納招云云。見事變日記命善曰。甘貞之窮凶情節。昨旣遲晩。卽捧結案。宜矣。上曰。然矣。速捧結案。可也。上曰。甘貞結案。問郞讀諭。使渠聽之。可也。甘貞以大逆結案。行刑次下府。上曰。城門俱閉。樵蘇路絶。言念都民。誠極可悶。敦義門及興仁門。姑爲留門。至酉時卽閉事。宣傳官持信箭出去分付。可也。浩修曰。臣承命馳往興祚家。掘見其墻下埋凶處。則只有痕迹。而所埋之物。則似是日久消滅矣。占房之占冊及興祚之所作絶句詩。竝爲搜探以來。而所謂詩句。語極凶慘矣。上曰。竝燒火。可也。上命書傳敎曰。孝明殿祝文代押。望祭攝儀。上曰。罪人丁伊上之。發問目問之。丁伊遲晩納招云云。見事變日記尙喆曰。甘貞丁伊之受嗾於述海妻占房埋凶之節。一一直招。今不必更問。至於婦寺之名。互相推諉。終不直招。誠極凶頑。今番諸逆。雖婢僕賤流。無不獰悍。尤見其凶徒設施之萬萬叵測也。丁伊以謀逆同參結案。上曰。丁伊結案。以諺釋讀諭。逐條遲晩後。捧根脚。可也。仍命行刑次下府。上曰。宣傳官傳命不成樣。此後則各別申飭。而文兼亦宣傳官也。亦令傳命。可也。上曰。罪人崔世福上之。上曰。甘貞之結案。問郞詳細讀諭。使世福聽之。可也。在學曰。世福聞甘貞之招辭。今始遲晩矣。命善曰。世福於昨日嚴訊之下。終無一言者。誠極凶頑。而及聞甘貞之招。始乃遲晩。蓋其窮凶情節。綻露無餘。故渠亦不敢爲發明之計矣。今無更問之端。斯速正法。宜矣。上曰。然矣。世福速捧結案。可也。世福以大逆結案。行刑次下府。上曰。述海妾介連上之。讀諭問目。介連遲晩納招云云。見事變日記上曰。介連之供。果皆明白否。問郞進曰。埋凶事。射天事。介連無不直招矣。上曰。使渠更爲高聲納供。必使宿衛之士。無不洞知其凶節。可也。尙喆等曰。介連之窮凶情節。渠旣箇箇自服。則今不必更問。而亦何可久置闕庭。使今日臣子。聞此罔測痛惋之說乎。速捧結案。宜矣。上曰。介連卽捧結案。可也。介連以大逆結案。行刑次下府。上曰。述海妻孝任上之。僉曰。如此窮凶之物。豈可平問乎。直爲加刑。宜矣。上曰。然矣。孝任加刑嚴問。可也。孝任納招云云。見事變日記上曰。孝任窮凶之罪。有倍於諸賊。則羅卒輩亦必有秉彝之心。各別嚴訊。可也。尙喆曰。孝任窮天極地之惡。節節綻露於諸賊之供。實非今日臣子一刻共戴者。當卽嚴訊正法。少洩輿憤。而侍衛之臣及軍兵羅卒輩。不忍憤惋。至欲卽刻樸殺。此固秉彝之性。共誅之願。而若使如此極惡妖逆。遽然徑斃。未施當律。則其爲失刑。果何如哉。命善曰。孝任不無徑斃之慮。姑爲解縛。先捧結案後。其他締結宦寺。交通掖屬之狀。一一盤問。似好矣。上曰。然矣。孝任姑爲解縛。速捧結案。可也。孝任以大逆結案。上命問郞進前。上曰。中官掖隷之與孝任通謀者。一一指名取招。可也。在學曰。孝任之供。與中官金興福同謀云矣。上曰。興福以挾侍中官。交通凶逆。尤極駭痛。而中官之不可信者。類如是矣。仍命捕將進前。捕盜大將張志恒進伏。上曰。中官金興福。方在闕中。急時捕出。可也。上曰。金興福同謀之狀。更加鉤問於孝任。可也。在學曰。孝任之供以爲。金興福。非內官。卽飯監金興福云矣。上命宣傳官進前。宣傳官金爔進伏。上曰。聞金興福。方爲孝明殿飯監云。汝與捕校同往殿門。招興福出門外拿來。可也。上曰。孝任今無更問之端。行刑次下府。可也。上曰。飯監金興福上之。上曰。興福之七月間往述海家。求得四百兩銀子。欲圖大事之說。旣發於孝任之招。渠以闕內飯監。潛謀凶逆之狀。尤極巧惡。直爲加刑取服。可也。興福納招云云。見事變日記上曰。興福從當更問。姑爲下幕。罪人壽大上之。上曰。與金興福相知與否。先問於壽大。可也。儒慶曰。今聞壽大之供。則興福卽渠之冠名云矣。上曰。俄者金興福。以姓名之偶同。誤入鞫庭。至於受刑之境。良用矜惻分付救療官。使之各別救療。仍卽放送。中官金興福。亦爲白放。可也。上曰。壽大亦有更問之端。姑勿捧結案。還爲下幕。罪人洪弼海上之。上曰。弼海旣是相範之族人。又緊出於信德之招。加刑取服。可也。弼海納招云云。見事變日記上曰。弼海姑爲下幕。罪人洪秉憲上之。發問目問之。秉憲納招云云。見事變日記上曰。從當更問。秉憲姑爲下幕。昌順曰。連坐罪人繼昌。渠以龍輝之姪。與聞凶逆之謀。指示路逕。暗相和應。自內盤問。情節綻露。不可以連坐本律而止。臣謂繼昌。亟令王府。依律處斷。宜矣。上曰。何必依律。而姑勿發配。可也。出擧條弘淳曰。逆賊連坐罪人發配時。勿送府羅將。移送秋曹押付事。有春間擧行之例。而其時未有可據之文迹。不可無一番稟定矣。上曰。令秋曹押付。可也。弘淳曰。以此出擧條。以爲日後擧行之地。何如。上曰。依爲之。出擧條宣傳官具純進前。稟禁軍陣訓鍊都監禁衛營御營廳懸燈。上曰。知道。上乘輿入藥房小次。諸臣以次退出。
정조 1년
丁酉八月十三日戌時。上御建陽門外小次。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。上曰。左副承旨入侍。賤臣承命召入。左副承旨鄭民始進前。上命國榮先退。上命書傳敎曰。明日傳香。明政殿月臺爲之。禮房殿座前奉詣。馳往宗廟奉審後。入侍以奏。民始讀奏各軍門軍兵饋粥草記。上命書判付。仍命退。諸臣以次出。
정조 1년
鄭民始。以兵曹言啓曰。依下敎。侍衛禁軍武藝別監等處。設粥以饋之意。敢啓。答曰。知道。
정조 1년
李亨逵。以義禁府言啓曰。知情不告罪人壽大。當日堂古介不待時處斬事。照律單子啓下矣。法典內雨未晴。勿行死刑云。罪人壽大行刑。待晴擧行之意。敢啓。答曰。知道。
정조 1년
又以義禁府言啓曰。罪人洪卓然參酌定配事。命下矣。罪人洪卓然。慶尙道英陽縣定配。而以傳敎內辭意。具罪目依例發遣府羅將。押送配所。何如。傳曰。允。
정조 1년
鄭民始。以兵曹言啓曰。依下敎。侍衛禁軍。武藝別監及義禁府書吏羅卒等處。療飢之意。敢啓。答曰。知道。
정조 1년
又以訓鍊都監言啓曰。依傳敎。宮城扈衛撤罷。信地把守。令中軍李敬懋。只率入直標下軍把守。內環衛則依前嚴飭擧行。而斥候伏兵。一體撤罷之意。敢啓。答曰。知道。
정조 1년
又以禁衛營言啓曰。依傳敎。宮城扈衛撤罷。信地把守。令中軍李明運。只率入直標下軍把守。而內環衛則依前嚴飭擧行之意。敢啓。答曰。知道。
정조 1년
又以御營廳言啓曰。依傳敎。宮城扈衛撤罷。信地把守。令中軍尹僖東。只率入直標下軍把守。而內環衛則依前嚴飭擧行之意。敢啓。答曰。知道。
정조 1년
李亨逵。以義禁府言啓曰。卽接北部成冊。則大逆不道罪人相範應坐諸人。査出以來矣。妻喜順慶尙道長䰇縣爲婢。子斗望金年五。以年未滿。依律免絞。全羅道康津縣薪智島爲奴。而喜順捉囚捕廳。斗望金在於京畿廣州地云。竝令刑曹押送于各其配所。何如。傳曰。允。